U Duttori

U Duttori hè una puisia di Paulu Matteiu di la Fuata (1817-1899) chì faci parti di i Puisii Ghjucosi.

Chjami u duttori, chì babbitu vol' mora, 
Hè ghjuntu stancu, rispondi la signora. 
- Par pietà, ch'eddu ni venga ! 
- Vinarà ma da quà à un' ora ; 
Aval' suda è hà da fà cena. 
- Cripatura à panza piena !

Oh! chì duttori ! Hà solcu mari è portu ; 
Hà vistu à Pisa è u campanili tortu,
Da li porghi è li riporghi, 
È chì sà quantu n'hè mortu ! 
Parla in crusca, ma incapuccia, 
Chì hè un tuscanu di Carbuccia. 

La santacroci l'hà vista sinu à l'etta, 
Studiò trè mesa, è hà buscu la so fetta ; 
Andò anch'eddu à piscià in Pisa, 
È vultò cù la lancetta ; 
Vi si feci un batticulu ; 
Ma andò mulu è vultò mulu.

Dui fratidduchji ghjaciani in un lettu ; 
Unu era sanu, quidd'altru ùn era schiettu. 
- Fà ghjà veda la to lingua ; 
Mò u to polsu ; ha mali in pettu ? 
Ci hè una frebba cavaddina ; 
Ti darebbi la chinina. 

Ghjugni la mamma, è u incontra à mezi scali. 
- Comu hè u ziteddu ? - Cammina ind'è u spiziali ; 
Fà ti dà una porga d'oliu 
È trapenta la di avali ; 
Sì stasera eddu hè sfribbatu, 
Li daremu lu sufatu.

Arreva a porga. – Tè ! bì. – Deti lu à Santu, 
Chì lu duttori m'hà vistu in quistu cantu 
Ed hà toccu u polsu ad eddu. 
È m'hà fattu spenda tantu ! 
Ancu ùn vachi eddu più à bè ! 
Santu hà frebba quant'è mè. 

À i tempi d'oghji, dà in capu à trè animali, 
È marchja à Pisa. Dieta è serviziali 
Si pò dì ad ogni ammalatu, 
Chì ùn i poni mai fà mali. 
Quali u paga, s'eddu mori ? 
Ùn hà tombu lu duttori.

U peghju chì hè, vol' dà la so ricetta, 
È l'ammalatu, sò certu chì la impietta. 
Ghjà ùn iscrivi cusì prontu, 
Chì ùn sà sempri ciò chì metta 
S'eddu infondi a capinera, 
Ch'eddi approntini la cera.

Dicia qualchiunu : E ùn chergu à lu Signori 
Ch'è u me nimicu in manu à lu duttori ; 
Tandu poi sò scuciuratu, 
È ùn dumandu altru favori : 
S'eddu mori di lancetta, 
Ùn ci hè à tema di vindetta.

Ma li so studii, l'hà fatti in u Cicconu ; 
Pur' dici sempri : sò ghjuntu à Ciciaronu, 
È in bramatica latina, 
Sapia à bonus, bona, bonu, 
Ed à bini, binae, bini, 
Cù i ghjirundii è cù i supini. 

Ghjà u participiu, nequaquam, signor nò !
Ùn sapia mai, nè ancu oghji po la sò,
Quand'eddu era in dus, da dum, 
Quand'eddu era in di è in do ; 
Ma ipse, ipsa, ipsum, sum, es, esti, 
L'amparava cusì lesti !

In setti mesa sapia l'abicì ; 
Scurria à menti par l'a è l'o è l'i. 
Era alegru babbu è mamma, 
È diciani : quistu sì ! 
Cornu sà etti, roma, bus, 
Taglia u coddu à chjappà bus ! 

Fù missu à leghja, è tantu à lu tablò, 
Ùn ci era mali, sapia bè dì : i, o. 
Ma u salteriu è i setti salmi, 
Ùn pudia nè sù nè ghjò. 
Sà la brisca è la primera, 
È ùn sà leghja à cumpiitera ! 

Pà lu francesu dicia ancu mamma : 
Ma steti à senta chì prolaga ch'eddu hà ! 
Qui, que, dont, è le, la, les, 
Mon, ton, son, è ma, ta, sa, 
Nos, vos, leurs è mes, tes, ses, 
Dicia babbu : c'est assez. 

Bref ! ghjunsi à Musa ; ma à Cornu in singulari, 
Ad utrumcumque, à genua in prulari, 
Ed à cujus, cuja, cujum 
Or mai più chì tù l'ampari ! 
Quid'libet è quod'libet, 
Lu maestru : oh grosse bête ! 

Ma un annu dopu, li sapii cusì dì 
À quidam, quaedam, acqui, acqua, acqui, 
Qui, quae, quod, ed hic, haec, hoc, 
Quo vel qui, è qua vel qui, 
Sibi, se è tibi, te, 
Chì ùn ci n'era com'è mè. 

È quotiescunque, è uterque è quilibetti, 
È l'appindici cun tutti i riguletti, 
Sbuchjulava in emma ed emma, 
Lu Manueli è lu Purretti ; 
Ùn fù sempri ch'è à lu verbu, 
Ch'e parlava un pocu zerbu. 

Or eccu i studii chì hà fattu lu duttori, 
È grazii ad eddu, parechji ci ni mori ! 
Ci sò certi toccapolsi, 
Li mi scosti lu Signori, 
Chì ni tignini di luttu ; 
Ghjà in u mondu ci vol' tuttu ! 

S'eddu ùn ci hè nimu chì morga è chì s'ammali, 
Chì buscaria lu medicu è u spiziali ? 
È u Curatu è u Cuntrullori, 
Chì avariani ? I so stifali ! 
Corci sè, sì nimu mori ! 
Dunqua grazii à lu Duttori ! 

Rifarenzi
 Paulu Matteiu di la Fuata (1993, 2006), Poesie Giocose, Aiacciu, CRDP di Corsica - Università di Corsica.

categoria:Puesia